Taxistaanplekke dalk in Kaapstad gesluit oor voortgesette geweldBellville-taxistaanplek in Kaapstad (Foto: ANA/Henk Kruger) Sekere taxistaanplekke in Kaapstad kan moontlik gesluit word as ŉ laaste uitweg in ŉ poging om die voortgesette geweld tussen opposisie-operateurs te stuit. Bonginkosi Madikizela, LUR vir vervoer en openbare werke in die Wes-Kaap, het Sondag die skietery by Bellville-taxistaanplek die afgelope week veroordeel. Een passasier is dood en twee is ernstig beseer. Hy het sy meegevoel betuig met die families en die SAPD gemaan om die skieters so vinnig as moontlik aan te keer. Die voorval Vrydagmiddag volg ná weke lange toenemende spanning en gewelddadige konflik tussen verenigings van die Cape Amalgamated Taxi Association (Cata) en die Congress of Democratic Taxi Associations (Codeta). Madikizela vergader Maandag met leiers in die taxibedryf om die konflik tussen lede te bespreek. “Ek het ook ŉ dringende vergadering met beamptes van my departement en Stad Kaapstad belê om maatreëls te bespreek wat ingestel kan word om die veiligheid van pendelaars by die Bellville- en ander taxistaanplekke te verseker waar Cata en Codeta baklei oor kontrole oor roetes.” Maatreëls sluit in dat sekere taxistaanplekke en roetes gesluit kan word indien die lewens van passasiers of lede van die publiek in gevaar is. Sewe verdagtes is in hegtenis geneem in verband met die skietery by Bellville. “Ek loof die polisie vir die goeie vordering wat gemaak word met ondersoeke oor taxi-verwante misdade en verskeie inhegtenisnemings in verband met ŉ skietery vroeër by die Bellville-taxistaanplek, versoek ek die polisie om die ‘meesterbreine’ te vervolg wat gewelddadige misdade beplan en orkestreer.”